Varusmiesten juoksukunto on rapistunut 1970-luvun huippuvuosista yli 300 metriä.

Varusmiesten kunto on romahtanut dramaattisesti erityisesti 1990-luvun alkuvuosien jälkeen. MINNA JALOVAARA

Varusmiesten kunto on romahtanut dramaattisesti viimeisten vuosikymmenten aikana.

Kun vielä 1970-luvulla suomalainen varusmies juoksi keskimäärin 12 minuutin juoksutestissä eli Cooperin testissä 2 760 metriä, viime vuonna lukema oli enää 2 407 metriä.

Vielä vuonna 1997 varusmiehet juoksivat keskimäärin yli 2 500 metriä, mutta nyt jo 25 prosenttia ikäluokan Cooper-tuloksista on huonoja eli heikkokuntoisia. He juoksevat Cooperissa alle 2 200 metriä.

Karkeasti ottaen huonot Cooper-tulokset ovat korvanneet kiitettävät Cooper-tulokset. Kun 1980 alle viisi prosenttia juoksi 12 minuutin juoksutestin huonosti, kiitettävien tulosten määrä oli yli 25 prosenttia.

Kiitettävään tulokseen vaaditaan vähintään 2 900 metrin Cooper-tulos.

Paino kohonnut

Cooper-tulosten lisäksi myös varusmiesten lihaskuntotestien lukemat ovat laskeneet menneiden vuosikymmenten huippuvuosista, mutta 2000-luvun alkuvuosista muutosta on kertynyt vain muutamia prosenttiyksiköitä.

Jos jotain positiivista varusmiesten kuntolukemista etsii, viime vuosina palveluksensa aloittaneet varusmiehet ovat hieman pidempiä kuin aiempina vuosina.

Yhdessä asiassa nykyvarusmiehet jopa voittavat menneiden aikojen kollegansa: nimittäin painossa.

Kun vuonna 1993 palveluksensa aloittaneet varusmiehet painoivat noin 70,8 kiloa, viime vuonna lukema oli 77,6 kiloa.

Oletko itse huonossa vai hyvässä juoksukunnossa? Voit testata juoksukuntosi ikäluokkaasi vastaan oheisella Iltalehden testillä.

Hiihtäjä Matti Heikkinen paljastaa varusmiesaikojen Cooperin testin tuloksensa.

Juttu on julkaistu alun perin 10. kesäkuuta 2017.

SAMI KOSKI sami.koski@iltalehti.fi